Lars Løkke Rasmussen (M), 2024-02-06:
Tak for debatten, tak for de mange gode indlæg, og tak for de mange pæne ord om beretningen, der blev adresseret til mig og jo ikke mindst til embedsmændene, som jo, som en af ordførerne – jeg tror, det var hr. Alex Ahrendtsen – udtrykte det, med stor dygtighed har fået sammenfattet mange ting på relativt få sider.
Det kunne jeg selvfølgelig godt bruge 20 minutter på så at rive fra hinanden eller folde ud, men jeg har den grundlæggende tænkning, at en god redegørelse jo ikke bliver bedre af at blive læst højt.
Et stærkt EU er vigtigt for Danmark, også selv om det Danmark ikke er helt så lille, som hr. Henrik Møller fik gjort det til ved at sige, at vi er 5,5 millioner indbyggere – altså, vi er på den anden side af 5,9 millioner indbyggere i det her land, og vi ventes at passere de 6 millioner i 2026.
Så vi vokser, men jo slet ikke på en måde, hvor man kan sige, at vi kan stå alene.
Jeg er meget, meget glad for den tråd – hvilken farve den end måtte have – der er gået igennem debatten her i dag, hvor langt de fleste partier jo altså bekender sig til, at Danmark hører til i et stærkt EU, ikke mindst i den givne geopolitiske situation, og at udvidelsesdagsordenen må stå højt.
Vi har haft et konstruktivt forhandlingsforløb op mod jul, hvorved vi har sat rammen for et samarbejde mellem regeringen og Folketinget om de vigtigste europapolitiske spørgsmål og sat en tyk streg – eller måske snarere to – under et helhjertet dansk engagement i EU, og det føler jeg sådan set er blevet genbekræftet i debatten, som den har foldet sig ud her i dag.
Så lad det blive ved det, og så vil jeg komme med nogle ganske korte refleksioner over nogle af de ting, der er blevet adresseret i form af spørgsmål eller andet til mig.
Hr. Alexander Ryle stillede ikke noget spørgsmål, men reflekterede lidt over, hvor opbakningen til Ukraine er henne, og om den er vigende eller ej.
Der synes jeg jo bare, at det denne aftenstund vil være passende lige at få italesat, at der ikke er tale om en svækket støtte til Ukraine i disse måneder, tværtom.
Det er ikke helt det billede, man får, når man sidder og læser aviser, og jeg tror jo, at man ærligt må sige, at man, når man læste aviser for et års tid siden, fik et billede af, at krigen i Ukraine ville være slut lige om lidt, og at der ville komme en forårsoffensiv, og så ville ukrainerne have tilbagetaget hele deres territorium.
Det var et forkert og unuanceret billede.
Og når man læser aviser nu, kan man få det indtryk, at alting er i bakgear, at der er Ukrainefatigue, og at støtten er ved at smuldre, og det er lige så forkert som det billede, man malede op sidste år.
Når vi kigger på tallene, kan vi se, at der er en række europæiske lande, der stepper op – det gælder Tyskland, det gælder Holland, og det gælder Danmark – og når man akkumulerer den støtte, der gives, kan man også se, at Europa nu har manifesteret sig som den største donor til Ukraine.
Det er vigtigt at have med.
Jeg synes også, det er vigtigt at notere sig den beslutning, der blev truffet på det europæiske rådsmøde her op til sidste weekend, om MFF'en, hvor de 50 mia. kr. nu falder på plads.
Det er vigtigt, og det sender et klart signal om et Europa, der står sammen.
Der er så et stykke arbejde, der skal gøres, og det er også afspejlet i redegørelsen, og det er jo fremadrettet det, der ligger ligefor, nemlig at få formuleret nogle europæiske sikkerhedstilsagn om Ukraine.
Det har høj prioritet for den danske regering, og det er også noget, Danmark og Ukraine arbejder med i et bilateralt spor.
Så var hr. Jens Henrik Thulesen Dahl inde på hele spørgsmålet om udvidelser, den meritbaserede proces og Københavnskriterierne, og det var også andre, men der blev stillet det spørgsmål konkret til mig, om vi stod vagt om Københavnskriterierne, og det kan jeg sige at vi gør.
Vi markerede jo sidste år 30-året for Københavnskriterierne, og det er den barre, som landene skal springe over for at blive en del af Den Europæiske Union.
Det må vi ikke vige på.
Det er til gengæld meget vigtigt – og flere, bl.a. Radikale Venstres ordfører, har været inde på det – at vi bistår landene med at bringe sig i stand til hurtigere at kunne springe over den barre end med, hvad man kunne kalde et normalt tilløb.